b'\n_START_ARTICLE_\nArd\xc3\xa8che (departma)\n_START_SECTION_\nZgodovina\n_START_PARAGRAPH_\nDepartma je bil ustanovljen v \xc4\x8dasu francoske revolucije 4. marca 1790 iz nekdanje province Vivarais, ki je dobila svoje ime po glavnem mestu galskega plemena Helvijcev Viviersu._NEWLINE_V rimski dobi je bilo ozemlje del Galije Narbonensis. V 9. stoletju je bila pokrajina mo\xc4\x8dno prizadeta z vpadi Mad\xc5\xbearov in Saracenov, kar je povzro\xc4\x8dilo splo\xc5\xa1no depopulacijo regije. V zgodnjem 10. stoletju je podro\xc4\x8dje pripadlo Arle\xc5\xa1kemu kraljestvu. Po smrti Rudolfa III. je ozemlje leta 1032 podedoval svetorimski cesar Konrad II. Kasneje je pre\xc5\xa1lo pod nadzor toulou\xc5\xa1kih grofov, leta 1229 pa pod francosko krono._NEWLINE_V \xc4\x8dasu verskih vojn (1562 - 1598) je Ard\xc3\xa8che postal strate\xc5\xa1ko pomembno obmo\xc4\x8dje med protestantskim Lyonom in \xc5\xbdenevo ter katoli\xc5\xa1kim Languedocom. S podporo Hugenotov je postal mo\xc4\x8dno protestantsko opori\xc5\xa1\xc4\x8de._NEWLINE_Med francosko revolucijo je bilo prebivalstvo sprva na strani revolucionarjev, kasneje pa se je obrnilo proti njim, tako je bilo leta 1794 podvr\xc5\xbeeno revolucionarnemu nasilju. Z Napoleonom je Ard\xc3\xa8che stopil v obdobje miru in nara\xc5\xa1\xc4\x8dajo\xc4\x8de industrializacije skozi vse 19. stoletje.\n_START_SECTION_\nGeografija\n_START_PARAGRAPH_\nArd\xc3\xa8che le\xc5\xbei v jugozahodnem delu regije Rona-Alpe. Na severu meji na departmaja Loaro in Is\xc3\xa8re, na vzhodu na Dr\xc3\xb4me, na jugovzhodu na departma regije Provansa-Alpe-Azurna obala Vaucluse, na jugu in zahodu na departmaja Gard in Loz\xc3\xa8re (regija Languedoc-Roussillon), na severozahodu pa na departma Zgornjo Loaro (Auvergne).'